เชื่อไตรมาสแรกแบงก์สู้กันมันหยด
ธนาคารพาณิชย์ประเมินว่าหลังไตรมาสแรกของปีเป็นต้นไปการแข่งขันออกตั๋วบี/อี และผลิตภัณฑ์เงินฝากที่หลากหลายจะมีมากขึ้น
25 ม.ค. 2554

ธนาคารพาณิชย์ประเมินว่าหลังไตรมาสแรกของปีเป็นต้นไปการแข่งขันออกตั๋วบี/อี และผลิตภัณฑ์เงินฝากที่หลากหลายจะมีมากขึ้น
ธนาคารกสิกรไทย ธนาคารกรุงศรี อยุธยา และธนาคารทหารไทย มีความเห็นตรงกันว่า การบังคับใช้ พ.ร.บ.คุ้มครองเงินฝาก เป็นทั้งโอกาสให้ทั้งธนาคารและลูกค้า โดยจะกระตุ้นให้พัฒนาผลิตภัณฑ์และบริการในหลากหลายรูปแบบตั้งแต่เงินฝากระยะสั้นและตั๋วแลกเงิน (บี/อี) เพื่อให้ลูกค้าสามารถเลือกฝากเงินได้ตรงกับความต้องการ
แหล่งข่าวจากฝ่ายบริหารผลิตภัณฑ์เงินฝากและการลงทุนลูกค้าบุคคล ธนาคารกสิกรไทย เชื่อว่าทิศทางการแข่งขันเงินฝากปีนี้จะเข้มข้นขึ้น จากทิศทางดอกเบี้ยที่เป็นขาขึ้น และ พ.ร.บ.คุ้มครองเงินฝากที่จะลดการคุ้มครองลงเหลือ 50 ล้านบาทต่อบัญชีต่อธนาคาร ในเดือน ส.ค.นี้ หากใครไม่ปรับตัวก็จะเผชิญปัญหาการเคลื่อนไหวโยกย้ายของเงินฝากในระบบ และมีความเป็นไปได้ที่จะมีการโยกเงินฝากจากธนาคารขนาดเล็กมายังธนาคารขนาดใหญ่และขนาดกลางหรือธนาคารรัฐ 
“ผลที่ตามมาคือดอกเบี้ยเงินฝากของธนาคารขนาดเล็กจะสูงขึ้น เพราะต้องขึ้นดอกเบี้ยเพื่อรักษาฐานลูกค้าเงินฝากไว้ โดยบางช่วงอาจจะห่างจากดอกเบี้ยเงินฝากของธนาคารใหญ่ 0.50-1.0%” แหล่งข่าวประเมิน
นายธนาคารต่างประเมินว่า พ.ร.บ.คุ้มครองเงินฝากอาจจะทำให้ลูกค้าเงินฝากปรับเงินฝากใน 3 รูปแบบ คือ กระจายบัญชีในธนาคารเดิม กระจายเงินฝากไปยังธนาคารอื่น และกระจายเงินฝากไปลงทุนในตราสารอื่นๆ ที่หลากหลายมากขึ้น 
“ลูกค้าที่มีเงินฝากเกิน 50 ล้านบาท ต้องสำรวจเงินที่มีอยู่ว่า ฝากเงินแบบไหน ฝากประจำหรือฝากออมทรัพย์ ถ้ามีเงินเกิน 50 ล้านบาท ก็ควรกระจายเงินฝากออกไปในชื่ออื่น ในครอบครัว เอาเงินไปลงทุนในบี/อี แม้ไม่มีการคุ้มครอง แต่ก็มั่นคงระดับหนึ่ง โอกาสที่จะสูญเสียก็น้อยมาก” นายธนาคารกล่าว 
นายมาร์ค อาร์โนลด์ ประธานเจ้าหน้าที่บริหารและกรรมการผู้จัดการใหญ่ ธนาคารกรุงศรีอยุธยา กล่าวว่า ธนาคารมีเป้าหมายเพิ่มสัดส่วนเงินฝากออมทรัพย์และกระแสรายวัน (CASA) จากระดับ 41% เป็น 45% ซึ่งเป็นส่วนหนึ่งในการระดมเงินฝากเพื่อให้สอดคล้องกับการปล่อยสินเชื่อ
อย่างไรก็ตาม หากช่วงใดดอกเบี้ยหุ้นกู้มีระดับราคาที่เหมาะสม ธนาคารพร้อมที่จะพิจารณาออกหุ้นกู้ได้ ส่วนทิศทางของดอกเบี้ยนโยบายในสิ้นปีนี้จะเพิ่มขึ้นไปอยู่ที่ 2.75-3%